Kauno Jono Jablonskio gimnazija

Kauno Jono Jablonskio gimnazija – dieninė, savarankiško mokymosi bendrojo lavinimo mokykla Žaliakalnyje, Aušros g. 3, vykdanti pagrindinio, vidurinio ir papildomo ugdymo programas. Įstaigos kodas 191825091. Istorija 1930 m. rugsėjo 8 d. pasirašytas aktas apie pradžios mokyklos, skirtos darbininkų vaikams, statybą. Lėšas skyrė Kauno miesto savivaldybė. Jau 1931 m. rugsėjo 1 d. mokiniai pradėjo pirmuosius mokslo metus, o spalio 9 d. Lietuvos Respublikos švietimo ministerijos įsakymu mokyklai suteiktas Jono Jablonskio vardas. Jablonskiečiai gerai mokėsi, buvo drausmingi, aktyviai dalyvavo meno saviveikloje. Muzikos mokytojo Viktoro Kuprevičiaus suburti statė operas, baletus, dainavo chore, mokytoja Birutė Vokietaitytė paskatino šokti tautinius šokius, o mokytoja Regina Kuprevičienė mokė gražiai piešti. Vokiečiams okupavus Kauną mokyklos patalpose įrengiama karo ligoninė, o mokytojams ir mokiniams teko glaustis kitur. 1946 m. mokykla sugrįžo į savo patalpas, pavadinama 10-tąja pradine mokykla, 1951 m. perorganizuojama į 8-tąją septynmetę, 1957 m. į vidurinę mokyklą. 1958 m. mokyklai sugrąžintas Jono Jablonskio vardas. 1961 m. išleidžiama pirmoji abiturientų laida. Tęsiamos estetinio lavinimo tradicijos: mokytojų parengti mokiniai tampa dainų konkursų laureatais ir prizininkais, dalyvauja dainų ir šokių šventėse. Mokykloje atsiranda ir norinčių būti matematikais, fizikais, chemikais, biologais, mėgstančių sportuoti. 1963 m. įvedamas sustiprintas politechninis mokymas, padaugėja vyresnių klasių mokinių, pradinių klasių mokiniai mokosi kitose patalpose. 1965 m. iškyla pirmasis priestatas, kuriame įrengiama 15 klasių. Atsisakoma politechninio mokymo, įvedamas sustiprintas anglų kalbos mokymas. Mokykla ima draugauti su kitų valstybių mokyklomis. Sugrįžta pradinukai. Norinčių mokytis Jono Jablonskio vidurinėje mokykloje daugėjo, todėl 1977 m. pastatytas antras priestatas, kuriame įrengta sporto salė, valgykla, 12 klasių. Mokiniai aktyviai dalyvavo įvairiuose konkursuose, olimpiadose, varžybose, tapo prizininkais, laureatais. Nuo 1992 m. mokiniai į pirmą klasę nebepriimami. 1994 m. rugsėjo 1 d. atidarytos 3 pirmosios gimnazijos klasės. 1997 m. rugsėjo 1 d. Lietuvos švietimo ir mokslo ministerijos kolegijos nutarimu mokyklai suteiktas humanitarinio profilio gimnazijos statusas, o 1998 m. birželio 2 d. suteiktas realinio profilio gimnazijos statusas. Nuo 2008 m. mokykloje veikia tik 1–4 gimnazijos klasės. 2011 m. gruodžio 2 d. Kauno Jono Jablonskio gimnazija šventė 80 metų jubiliejų. Pasveikinti gimnazijos bendruomenę jubiliejaus proga atvyko prezidentas Valdas Adamkus, kuris buvo vienas pirmųjų atidarytosios pradžios mokyklos mokinių, Kauno miesto meras Andrius Kupčinskas, Kauno Kristaus Prisikėlimo bažnyčios dekanas Vytautas Grigaravičius. 2016 m. gruodžio 15 d. gimnazija minėjo 85 metų jubiliejų. 2017 m. gimnazijoje pradėtas įgyvendinti verslumo klasės modelis, o nuo 2019 m. mokiniai priimami mokytis į I-ą verslumo, kūrybinių industrijų, dvikalbę, germanistikos, akademinę, tarptautinio bakalaureato MYP gimnazijos klasę. 2020 m. akredituota tarptautinio bakalaureato diplomo programa, pagal kurią gali mokytis III–IV gimnazijos klasių mokiniai. Direktoriai 1937 m. Antanas Jonikaitis; 1938 m. Jurgis Mileris; 1957 m. Janina Šerelienė-Vetchoratovienė; 1964 m. Vytautas Dagys; 1968 m. Gražina Piotuchovienė; 1989 m. Vytautas Gylys; 2017 m. Danguolė Miškinienė. Žymūs mokytojai Viktoras Kuprevičius, kompozitorius; Kalikstas Paulauskas, KPI dėstytojas, aukštesnėse klasėse dėstė fiziką; Skaidrius Kandratavičius, poetas, kunigas; Ingrida Rinkevičienė, filologė, publicistė, aktorė, visuomenės veikėja, dėsto lietuvių kalbą ir literatūrą; Audronė Venslovienė, anglų kalbos mokytoja ekspertė, geriausia 2011 m. šalies mokytoja; Nijolė Tikuišienė, anglų kalbos mokytoja ekspertė, geriausia 2013 m. Kauno mokytoja. Rytis Jezukevičius, anglų kalbos mokytojas metodininkas, etikos mokytojas, inovatyviausias kalbų mokytojas 2019 m. Žymūs mokiniai Valdas Adamkus, Lietuvos Respublikos prezidentas; Kazys Bobelis, gydytojas, politinis veikėjas, Seimo narys; Arūnas Gelūnas, dailininkas, filosofas, Lietuvos ambasadorius prie UNESCO, Seimo narys; Juozas Antanavičius, muzikologas, pedagogas, Lietuvos Respublikos švietimo ir mokslo ministras; Regimantas Čiupaila, matematikas, inžinierius programuotojas, politinis bei visuomenės veikėjas, Seimo narys; Vytenis Deltuva, docentas, Kauno LSMU Neurochirurgijos klinikos Galvos smegenų chirurgijos skyriaus vadovas; Dainius Kamaitis, diplomatas, ambasadorius; Mindaugas Končius, inžinierius, politinis bei visuomenės veikėjas, Seimo narys; Giedrius Kuprevičius, kompozitorius, muzikos pedagogas; Vytautas Mačiuika, rašytojas, skulptorius; Virginijus Martišauskas, žurnalistas, redaktorius, Seimo narys; Vytautas Ostaševičius, Lietuvos mokslų akademijos profesorius; Violeta Palčinskaitė, poetė, dramaturgė, scenaristė, vertėja; Vidmantas Povilionis, pasipriešinimo sovietinei okupacijai dalyvis, Nepriklausomybės akto signataras; Arminas Ragauskas, mokslininkas, išradėjas, inovatorius, profesorius; Jonas Tamulis, fizikas, signataras; Povilas Vanagas, šokėjas ant ledo, pasaulio ir Europos čempionatų medalių laimėtojas; Darius Semaška, ambasadorius, diplomatas; Algimantas Kančas, architektas; Gintaras Vaičekauskas, žurnalistas, Seimo narys; Aušra Barzdukaitė-Vaitkūnienė, dailininkė; Milda Mildažytė, dailininkė, muziejininkė; Gediminas Akstinas, pedagogas, alpinistas, vienas Lietuvos alpinizmo pradininkų; Paulius Egidijus Kovas, vadybininkas, lektorius, buriuotojas; Paulius Motiejūnas, Žalgirio akcininkas, Eurolygos vadybininkas. Martynas Kavaliauskas, dainininkas, aktorius. Šaltiniai Nuorodos Gimnazijos internetinis puslapis